Mikulec, Roman, minister vnútra SR (2020-09-17):
Ďakujem pekne. Vážený pán poslanec, na predmetnom stretnutí bol expertmi zo Slovenskej technickej univerzity, Prezídia Hasičského a záchranného zboru a sekcie krízového riadenia ministerstva vnútra predložený návrh riešenia environmentálnej záťaže spôsobenej neodborným a neoprávneným uskladnením nebezpečného odpadu obsahujúceho PCB látky. Ide o tri bodové zdroje znečistenia životného prostredia. Je to zdroj ošipáreň, tepláreň a prameň obora Orlová. Prvým krokom bolo stanovenie postupu záchranných prác na zabránenie ďalšiemu ohrozeniu života a zdravia občanov a znečisťovaniu životného prostredia. Na dôsledné rozhodnutie o spôsobe postupu boli vykonané prvotné analýzy Slovenskou technickou univerzitou na obsah PCB látok. Na základe týchto výsledkov boli stanovené podmienky na vykonanie podrobných kvalitatívnych a kvantitatívnych analýz zloženia odpadu akreditovaným laboratóriom, ktoré budú slúžiť ako podklad na plánovanie harmonogramu prác a výberu spoločnosti na likvidáciu tohto odpadu. Predpokladaná cena za vykonanie analýz sa bude pohybovať medzi 38- až 50-tisíc eur. Tieto analýzy budú slúžiť, ako aj podklad na vybudovanie vhodného filtračného systému na čistenie kontaminovanej vody z prameňa v obore Orlová. Rovnako bude potrebné zabezpečiť pre Slovenskú technickú univerzitu plynový chromatograf na priebežnú kontrolu čistoty vytekajúcej vody z prameňa. Tento systém bude zabezpečovať filtráciu vody až do doby odstránenia všetkých bodových zdrojov chemického znečistenia vody v tejto oblasti. Jeho cena sa bude pohybovať v závislosti na obsahu toxických látok s predpokladaným odhadom 50-tisíc eur. Rovnako na základe vykonaných analýz bude určený spôsob uloženia sudov do špeciálnych kovových transportných kontajnerov, pretože ide o sudy, ktorých časť je už v značnom stave rozkladu a ich obsah je vytečený a stuhnutý na podlahe v budovách, kde sú tieto sudy uložené. V ďalších sudoch sa nachádza nebezpečný odpad v tuhom, ale aj v tekutom stave. Bude potrebné vykonať manipuláciu s týmito sudmi pomocou špeciálnej techniky, za použitia osobných ochranných pracovných prostriedkov a prísnych bezpečnostných opatrení, aby nedošlo k ohrozeniu života a zdravia zasahujúcich záchranných zložiek a životného prostredia. Na tento účel bola Prezídiom Hasičského a záchranného zboru spracovaná technická špecifikácia samohybného pracovného stroja a špeciálnych kovových kontajnerov na uskladnenie sudov s nebezpečným odpadom. Predbežná cena samohybného pracovného stroja je približne 100-tisíc eur. Konečná cena bude závisieť od ponuky a dostupnosti na trhu. Počet kovových kontajnerov potrebných na uskladnenie sudov s nebezpečným odpadom bude vychádzať z analýzy, tak aby nedošlo k zmiešaniu jednotlivých chemických látok, ktoré by mohli medzi sebou reagovať a spôsobiť neželanú chemickú reakciu, prípadne požiar. Po naložení sudov s nebezpečným odpadom a kontaminovanej zeminy budú tieto kovové kontajnery uložené na určenom mieste do doby, kým na základe výberového konania bude vybratá firma na ich likvidáciu. Predbežná cena za kovový kontajner sa predpokladá 10-tisíc eur, ale opäť konečná cena bude záležať od dostupnosti na trhu a počte zakúpených kontajnerov. Podľa predbežného odhadu ide asi o 450 ton nebezpečného odpadu a podľa množstva uskladnených sudov sa dá predpokladať, že bude potrebných 10 až 15 kontajnerov. Ďalšie finančné prostriedky budú použité na výkopové a zemné práce, nákup plynového chromatografu, nevyhnutných osobných a ochranných pracovných pomôcok, dekontaminačných prostriedkov na prevádzkové náklady a ďalšie logistické zabezpečenie záchranných zložiek. Časový horizont realizácie jednotlivých krokov sa bude odvíjať od uvoľnenia finančných prostriedkov zo štátneho rozpočtu ministerstvom financií, dostupnosti požadovanej techniky a prostriedkov na trhu a procesu obstarania. Finančné prostriedky vo výške 5 mil. eur sú plánované na likvidáciu PCB odpadu. Likvidácia bude vykonaná spoločnosťou, ktorá bude mať platné povolenie na nakladanie a likvidáciu nebezpečného odpadu. Výber spoločnosti sa uskutoční riadnym výberovým konaním v súlade so zákonom o verejnom obstarávaní na základe vypracovaných odborných podkladov. V súčasnej dobe sa cena likvidácie za tonu nebezpečného odpadu pohybuje v rozmedzí 10 až 15 eur za kilogram. Pretože vykonaním záchranných prác bude nebezpečný odpad a sudy s PCB látkami uložené v zabezpečených špeciálnych kovových kontajneroch, nebude už dochádzať k ďalšiemu ohrozeniu zdravia obyvateľov, životného prostredia až do jeho konečnej likvidácie. Ďakujem pekne.